এই মহাবিষাদের ঘটনা শেষ করার আগে বঙ্গবন্ধু সম্বন্ধে কিছু বিশেষ কথা বলতে চাই। বঙ্গবন্ধু ছিলেন বিশাল হৃদয়ের মানুষ। এডিসি হিসেবে আমরা তার পরিবারের সদস্যের মতো ছিলাম। সকালে বঙ্গভবন থেকে ৩২ নম্বরে আসতাম, রাতে ফিরে যেতাম। প্রতিদিন বেগম ফজিলাতুন্নেছা মুজিব আমাদের খেতে বলতেন। তাঁর মাতৃসুলভ ডাকে বেশিরভাগ সময়ই না খেয়ে আসতে পারতাম না। খেতে না চাইলেও বঙ্গবন্ধু খেয়ে যাওয়ার জন্য তাগাদা দিতেন। তাঁর সঙ্গে আমাদের সম্পর্ক ছিল পিতা-পুত্রের মতো। তিনি সবার পরিবারের খোঁজখবর নিতেন।